(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 10

L-Erbgħa, 10 ta' Diċembru, 2008

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 10

L-Erbgħa, 10 ta' Diċembru, 2008

Il-Kumitat iltaqa' fil-Palazz, il-Belt Valletta, fis-7.30 p.m.

Il-Minuti tal-Laqgħa Nru. 9 li saret l-Erbgħa, 3 ta' Diċembru, 2008 ġew konfermati.

THE CHAIRMAN: Nixtieq nirraporta xi żviluppi kien hemm dwar il-korrispondenza li rċevejna fl-aħħar laqgħa u li kienet ġiet mibgħuta lilna miċ-Chairperson Dr Rita Borg Xuereb tal-ProġettImpenn dwar pjanar ta' Konferenza Nazzjonali bejn il-Kumitat Permanenti dwar l-Affarijiet Soċjali u l-ProġettImpenn.

Kellimt lil Mr Speaker imma s'issa għadna ma wasalniex għal konklużjoni ta' x'inhu l-aħjar li nagħmlu rigward it-talba li kienet saret lilna fuq il-punt li kien qajjem l-Onor.

Imma kien hemm raġuni u allura wieħed irid joqgħod attent fuq il-preċedent.

Aħna rridu naraw kif nipprovaw ngħinu jew kif inkunu parteċipi billi nsibu l-aħjar metodu.

Nixtieq nirrapporta wkoll lil membri sħabi li għamilt il-laqgħa preparatorja li kienet isegwi l-laqgħat li kellna mal-Kummissarju għat-Tfal.

Għal din il-laqgħa kien hemm numru ta' rappreżentanti minn ministeri differenti.

Is-Sur James Carabott, bħala Research Analyst, ħareġ skeda tal-punti kollha li kienu tqajmu mill-Kummissarju għat-Tfal is-Sinjura Carmen Zammit.

Aħna segwejna dawk il-punti kollha f'dik il-laqgħa li kellna u rriżulta li jrid ikollna mat-tmien laqgħat oħra li jridu jsegwu fuq suġġetti differenti.

Uħud minnhom qed nippruvaw nagħmluhom mal-ministri konċernati.

Jekk m'hemmx bżonn li jkollna tmien laqgħat, nipprovaw innaqqsu n-numru imma żgur li qed nipprovaw norganizzaw laqgħa mal-Attorney General fuq dak li għandu x'jaqsam maċ-Children's Act u se nġibu lil dawk kollha li suppost għandhom jipparteċipaw fiha ħalli nagħtu l-informazzjoni meħtieġa.

B'hekk dawk il-proposti li semmiet il-Kummissarju għat-Tfal inkomplu naħdmu fuqhom.

Issa jekk hemm xi issues oħrajn li ma jistgħux isiru minħabba ċirkostanzi differenti, il-Kummissarju għat-Tfal u s-segretarjat tagħha se jkollhom l-informazzjoni dwar x'jista' u x'ma jistax isir.

B'hekk naraw x'nippermettu li jibqa' fuq il-lista tagħna.

Aħna nibqgħu noffru l-għajnuna tagħna kollha lil Kummissarju għat-Tfal sabiex dawk il-proposti li kienu pending magħna, inkunu nistgħu nġibuhom fis-seħħ.

Nixtieq nieħu wkoll spunt ieħor.

Illum hija l-aħħar laqgħa ta' din is-sena.

L-ewwel ħaġa nixtieq nieħu din l-opportunità sabiex nirringrazzja lil membri sħabi li ħadmu u li għenu sabiex dan il-kumitat ikollna dawn in-numru ta' laqgħat.

Fil-fatt b'din il-laqgħa tal-lum inkunu għamilna b'kollox għaxar laqgħat.

Naturalment il-laqgħat kienu ta' sostanza u bl-għajnuna t'Alla u tagħna lkoll flimkien, nixtieq nipproponi li f'Jannar li ġej ikun hemm aktar minn għaxar laqgħat.

Għalhekk tistgħu tlestu għal skeda mimlija għax minn tal-inqas irridu niltaqgħu darbtejn fil-ġimgħa, nhar ta' Tlieta u nhar ta' Erbgħa.

(Interuzzjonijiet)

ONOR MICHAEL FARRUGIA: Forsi se nitkellem daqsxejn iż-żejjed.

Imma la l-abbozz ta' liġi dwar il-kera ma resaqx quddiem dan il-kumitat sabiex nevalwawh qabel tieqaf il-Kamra, irridu nkunu fil-Kamra aħna.

THE CHAIRMAN: Ovvjament ix-xogħol tal-kumitat irid isir filwaqt li nħallu lil membri sħabna kollha jipparteċipaw fil-plenarja u għalhekk irridu naraw kif noħolqu dan il-bilanċ.

Nixtieq nieħu l-opportunità sabiex nirringrazzja lil dawk kollha taw l-għajnuna tagħhom, speċjalment lis-Segretarja tal-Kumitat u r-Research Analyst li huma l-istaff li jsostnu dan il-kumitat b'mod dirett.

Imma nixtieq nirringrazzja wkoll lil membri l-oħrajn kollha tal-parlament li jsostnuna b'mod indirett imma li qegħdin hemmhekk biex jgħinuna.

Lil dawn kollha nixtieq nirringrazzjahom ukoll.

Irrid nirringrazzja wkoll lil dawk kollha li bħala esperti - kemm mill-NGOs u mid-dipartimenti tal-gvern - tawna l-għajnuna kollha tagħhom permezz tas-sehem parteċipattiv tagħhom.

Ma rridx ninsa li mill-bidu tal-laqgħat tagħna sal-ġurnata tal-lum kellna l-isfortuna li nitilfu wieħed minn sħabna l-Onor.

Nixtieq li mhux biss nibqgħu niftakruh hawnhekk preżenti magħna, imma li niftakruh ukoll fit-talb tagħna.

Se nagħtikom kopja tal-press releases kollha li ħriġna s'issa u nixtieq li dawn iżżommuhom ħalli fix-xhur li ġejjin, speċjalment f'Jannar li ġej, tagħmluhom tagħkom fil-kitbiet li tagħmlu fil-ħarġiet u l-ġurnali li fihom tipparteċipaw.

B'hekk b'xi mod jew ieħor, kulħadd ikun jista' iwassal il-messaġġ li ħdimna fuqu bħala kumitat permanenti dwar l-affarijiet soċjali.

Ovvjament l-iżjed ħaġa importanti għalina bħala kumitat hija li nkomplu nqanqlu d-diskussjonijiet fuq s-suġġetti li ddiskutejna, anke barra minn din il-Kamra għax aħna hawnhekk ma rridux biss nitkellmu fuq dawn is-suġġetti hawnhekk imma nkunu rridu nitkellmu wkoll mas-soċjetà Maltija.

Għalhekk huwa importanti li nżommu f'moħħna li qed nitkellmu f'isem is-soċjetà Maltija, għall-ġid tas-soċjetà Maltija u wkoll mas-soċjetà Maltija.

Allura rridu nitkellmu b'tali mod li niftiehmu u li nifhmu l-problemi li għandna hemm barra fid-djar tal-familji tagħna.

L-Onor.

ONOR MICHAEL FARRUGIA: Qabel xejn naqbel maċ-chairperson ta' dan il-kumitat dwar ir-ringrazzjamenti u t-tifkiriet li għamel.

Apparti minn hekk nixtieq nawgura sena oħra ta' ħidma.

Ovvjament bħalma għedt aktar qabel irridu nżommu f'moħħna xi jkun għaddej fil-plenarja għax jekk tkun għaddejja diskussjoni soċjali, ma tagħmilx sens li n-nies responsabbli u parteċipi fil-kumitat li għandu x'jaqsam mal-affarijiet soċjali ma jkunux fil-Kamra.

Naf li tista' tkun daqsxejn ta' problema.

Imma qabel noħorġu ċerti stqarrijiet jew press releases mad-DOI, naħseb li jkun għaqli li biex ma jinqalgħux problemi - avolja s'issa għad ma kienx hemm - u biex nipprovaw niskansaw li toħroġ press release u mbagħad ikollha toħroġ press release oħra għaliha, għax forsi ma jkunx hemm qbil fuq ċerti dettalji li jkunu ħarġu fl-ewwel waħda, ikun hemm ko-operazzjoni bejn iż-żewġ naħat ħalli l-press release tkun uniformi.

Naħseb li jekk nimxu hekk, inkunu nistgħu mmexxu ħafna aħjar mingħajr l-ebda problemi.

L-aktar li nistgħu nagħmlu huwa li minflok wara kull laqgħa toħroġ press release, niftiehmu li matul il-ġimgħa, il-laqgħat li jkun hawn, toħroġ press release jew tnejn lejn l-aħħar tal-ġimgħa wara li nkunu qbilna.

B'hekk niffrankaw ħafna problemi.

S'issa mxejna tajjeb għax anke bil-mistoqsijiet u kummenti li għamilna, dejjem konna fuq l-istess binarju.

S'issa ma kellniex kwestjonijiet kontraversjali imma għada jista' ikun hemm kwestjoni kontraversjali, u inti bħal ċ-chairperson tħossok skomdu li toħroġ ċertu stqarrija u allura tħalli żewġ paragrafi barra.

Meta tinqara dik l-istqarrija u jitkellem dwarha l-kumitat, jista' ikun li l-membri jinsistu li għall-pubbliku ġenerali, ikun importanti li dawk iż-żewġ paragrafi ikunu magħrufin ukoll.

THE CHAIRMAN: Nista' nagħti r-reazzjoni tiegħi immedjatament.

L-ewwel ħaġa llum għandna mat-tmien jew disa' press releases li jkolli ngħid huma kollha tekniċi.

Dawn mhumiex politiċi fil-format tagħhom imma huma tekniċi għax huma magħmulin minn James Carabott ir-research analyst tagħna.

Huma kollha sintesi ta' dak li jkun intqal jew ta' dak li jkun għadda fil-ġurnata ta' qabel meta kellna l-laqgħa.

Ħafna drabi l-ġurnalisti jitolbuna x'ġara l-bieraħ u llum il-ġurnaliżmu huwa dak li hu.

Il-ġurnalist ikun irid xi ħaġa li tkun ippreparata ħalli ma joqgħodx jidħol fid-dettall tar-riċerka.

Jiena ngħid li kull wieħed minna għandu jingħata l-prova tal-abilità u tal-irġulija tiegħu.

Jekk minn dik l-abilità u l-irġulija tiegħu jagħmel fjask, allura jrid iħallas għalih.

Nista' inkun jien u jista' ikun James.

Ir-responsabilità hija tagħna.

Ħafna drabi lanqas jien ma nkun rajt il-press release għax inkun qed nafda f'James.

Ngħidlu sabiex jitlaq minn dak il-ġist, jiġifieri nieħu spunt importanti ta' dak li tkun qiegħda tgħid il-persuna teknika li jkun hemm, u ngħid lil James sabiex jibgħat dik il-press release.

Dik il-press release hija l-metodu li permezz tagħha nkunu qed inkellmu lis-soċjetà hemm barra għax ovvjament waħda mill-iżjed affarijiet li konna tkellimna dwarhom fil-bidu tal-laqgħat tagħna huwa proprju – u għadni niftakar li kont għedtha inti – kif se nikkomunikaw man-nies u nġiegħluhom ikunu jafu b'dak li qed nagħmlu aħna.

Jiena ma niddejjaq xejn li nħalli f'idejk Onor. Farrugia - bħala l-persuna li qed tqanqal dan il-kumment – sabiex tirranġa inti stess ma' seħibna James Carabott.

Ħa nitfa' fuqek ir-responsabilità u nitolbok tikkomunika ma' James ħalli taraw kif tistgħu ssibu l-aħjar mezz possibli ta' kif tistgħu taħdmu din il-biċċa tax-xogħol.

Jiena hawnhekk ma rridx nieħu iktar mill-ħin tagħna sabiex naraw nistgħux naslu għal kompromess.

Però jekk tistgħu ssibu mezz kif aħna ma nitilfux mill-ħin tagħna, li fi żmien 24 siegħa li tkun saret il-laqgħa titlaq press release, allura tistgħu tagħmluha.

Aħna nafdaw li x-xogħol li qed jieħu James huwa xogħol tekniku u ma rridux nidħlu f'kontraversja politika għax ħafna mis-suġġetti li nkunu qegħdin niddiskutu hawnhekk, inkunu qed nagħmluhom b'mod tekniku.

ONOR MICHAEL FARRUGIA: Jiena għandi fiduċja fil-ħabib tagħna, imma naħseb li jkun tajjeb li ż-żewġ naħat ikunu taw il-go ahead sabiex toħroġ dik il-press release.

Għax għalfejn jekk jimmissja xi ħaġa li jiena nħoss li kienet importanti, niġi hawnhekk u nattakkah?

Jiena m'għandi l-ebda intenzjoni li nagħmel hekk.

Li qed ngħid hu li qabel toħroġ il-press release, niġbdulu l-attenzjoni fuq dak li rridu.

M'għandniex għalfejn noqgħodu nikkastigaw lil xi ħadd għax tkun qabżitlu xi ħaġa.

Ma tagħmilx sens.

(Interuzzjonijiet)

THE CHAIRMAN: Jiena nitlob lil James sabiex isib il-metodu ta' kif jista' jinforma lil sħabna b'mod elettroniku u ngħidlu wkoll sabiex jara minn issa li jkollu l-konferma bil-miktub ħalli jekk jinqala xi ħaġa l-għada għax xi ħadd ikun bdielu, ikollu l-konferma x'juri.

Fl-aħħar mill-aħħar ir-responsabilità ta' kif se jkun qiegħed jagħmilha ma nidħolx fiha jien u se nħalli f'idejh sabiex jagħmel l-aħjar li jista'.

(Interuzzjonjiet).

Sinjuri ma rridx neħdilkom aktar mill-ħin prezzjuż tagħkom bħala esperti u naħseb li wasal il-ħin li nibdew.

Se nħalli issa f'idejn l-esperti li għandna magħna u se nsemmihom ftit.

Għandna magħna lil Dr. Angela Abela u lil Fr Carmel Tabone.

Fr Carmel Tabone nagħtik il-kelma.

Riċerka fuq il-Familja, mill-Kummissjoni Nazzjonali Familja

bil-parteċipazzjoni ta'

FR DR CARMEL TABONE: Jiena nixtieq nagħmel kumment ġenerali.

Illum huwa t-tieni darba li qiegħed f'dan il-kumitat din is-sena u nixtieq nuri l-apprezzament tiegħi għal mod ta' kif jitmexxa l-kumitat.

Jidher li qed tiġbdu ħabel wieħed bħala ż-żewġ naħat tal-Kamra u vera qegħdin taħdmu għall-ġid tal-poplu tagħna.

Hija xi ħaġa li ta' min japprezzaha u ħassejt li għandi ngħidha għax kif intom għamiltu ħafna apprezzamenti, jiena wkoll ħassejt li anke aħna, bħala strangers fil-parlament, għandna nuru l-apprezzament tagħna.

Il-filosofija wara r-riċerka tagħna hija li l-faqar faċilment jiġi njorat, speċjalment f'soċjetà żviluppata.

Darba kont ktibt chapter fi ktieb fuq il-faqar f'Malta li kien jismu "Poverty: A Persistant Global Reality".

Għamilna żmien f'Malta fejn ma stajniex ngħidu kemm għandna nies fqar b'mod konkret u perċentwalment.

Imma issa nistgħu ngħiduh għax l-uffiċċju nazzjonali tal-istatistika qiegħed isegwi l-metodu tal-Eurostat dwar kif jitkejjel il-faqar fl-Ewropa.

U issa nistgħu ngħidu f'paragun ma' pajjiżi Ewropej li fil-pajjiż għandna 15% tal-popolazzjoni tagħna li qed tgħix fil-faqar.

Hawnhekk dejjem qed nitkellmu fuq faqar relattiv imma l-faqar relattiv huwa xorta waħda faqar.

U dan kien l-iskop tagħna, li l-idea ta' faqar relattiv inlaħħmuha bir-riċerka tagħna u nuru fil-prattika xi tkun qed tfisser.

Jiġifieri mil-liema tbatijiet qed jgħaddi min qed jgħix f'faqar relattiv?

U x'inhuma l-kawżi ta' dan il-faqar relattiv?

THE CHAIRMAN: Peress li qed issemmi affarijiet tekniċi, tista' tispjegalna ftit xi tfisser b'faqar relattiv?

FR DR CARMEL TABONE: Jiena nieħu pjaċir jekk tistaqsuni u tagħmlu l-kjarifiki miegħi għax lili tista' taqbiżli xi ħaġa għax nassumi li kulħadd qed jifhimni.

Fi kliem sempliċi, faqar relattiv ifisser li jiena mhux qed inlaħħaq mal-ħajja u dan jista' jkun għal diversi raġunijiet.

Per eżempju, jekk ikolli mard fil-familja, faċilment il-kondizzjoni tiegħi tiġi li bl-income tiegħi - minħabba li daħlet kawża oħra - jista' faċilment joħloqli l-inkwiet, għax ma nkunx nista' inlaħħaq mal-ħajja.

B'hekk inbati jien u wliedi.

Aħna għamilna enfasi fuq it-tfal għax hemm proprju raġuni - u din hija kkoroborata bl-istatistika – li filwaqt li 15% tal-popolazzjoni tagħna qiegħda taħt il-livell tal-faqar, meta jidħlu t-tfal insibu li għandna 21% tat-tfal li qegħdin taħt il-poverty line.

Dan nistgħu ngħiduh b'ċertezza - dejjem relattiva - imma nistgħu ngħiduh għax saret statistika.

Sar il-household budget survey b'mod serju mill-NSO li qed isegwu l-miżura u l-metodu li qed issegwi l-Eurostat.

X'għamilna aħna?

B'kollaborazzjoni mal-NSO għamilna hekk: Dak il-kampjun li l-NSO iddeċifra bħala li jaqgħu taħt il-livell tal-faqar, u bi ftehim magħhom erġajna qbadnieh.

Huma ġentilment tawna l-ismijiet ta' dak il-kampjun, wara li ġiet segwita ċerta etika ta' riċerka u wara li ħadu l-permess sabiex ikomplu r-riċerka.

B'hekk aħna stajna nagħmlu riċerka fil-fond ta' dak il-kampjun ħalli naraw xi jfisser konkretament il-faqar.

Issa aħna qegħdin nieħdu din iċ-ċifra.

Mela bil-household budget survey poġġejna l-iskeletru.

U issa, bir-riċerka tagħna, dejjem b'kollaborazzjoni mal-NSO, tajna l-laħam lil dak l-iskeletru u sirna nafu xi jfisser il-faqar.

L-ewwelnett ħdimna kwantitivament.

Jiġifieri għamilna kwestjonarju u erġajna intervistajna lil kull familja jew dar li ġiet iddeċifrata li taqa' taħt il-poverty line.

Min-naħa tagħna erġajna ċċekkjajna jekk dawn il-familji għadhomx taħt il-poverty line.

Jekk ma tkunx baqgħet, eskludejniha mill-analiżi tagħna.

U mbagħad għamilna riċerka kwalitattiva u morna aħna personalment għand il-familji, rajna b'għajnejna, tkellimna magħhom, u smajnihom fit-tul.

Ħallejnihom jispjegawlna bil-kliem tagħhom - u fil-fatt għandna xi kwotazzjonijiet - ta' xi jfisser għalihom il-faqar.

Per eżempju, frażi li niftakar kienet tgħid li għalihom il-faqar huwa "uġiegħ ta' ras kuljum".

Qalulna li t-tfal ma jifhmux xi tfisser u għalkemm il-ġenituri tagħhom jispjegawlhom kif ma jistgħux jaffordjaw ċerta affarijiet, it-tfal tagħhom jibqgħu jibku għax ma jifhmux kif dak għandu dak l-oġġett u huma le.

Hemm bżonn li nsiru nafu dawn il-ħafna sfumaturi ħalli nifhmu minn xiex għaddejjin ċertu familji Maltin, biex aħna nkunu obbligati li ngħinuhom għax għandna stat assistenzjali.

U għal grazzja t'Alla, l-istat assistenzjali tagħna, fejn ta' pajjiżi oħra, huwa tajjeb ħafna.

Ta' min jgħid li l-livell tal-faqar f'pajjiżna huwa average fl-Ewropa.

Hemm min għandu livell ta' faqar fl-Ewropa - bħall-Portugall – għoli ħafna minn dak li għandu pajjiżna u hemm pajjiżi oħra li għandhom inqas.

Mhux qed ngħid hekk biex inserraħ rasna imma biex inkunu nafu fejn qegħdin.

Barra li intervistajna profondament lil dawn il-familji u smajnihom, għamilna wkoll focus groups mat-teachers ta' dawn it-tfal, naturalment dejjem bil-permess tal-familji tagħhom.

Per eżempju, indunajna li t-teachers ma jindunawx li fil-klassi tagħhom għandhom tfal li huma foqra u li għandhom ċerta bżonnijiet.

Għandek tfal li ma jmorrux għal ħarġiet tal-iskola għax ma jkollhomx biex iħallsu.

U għandna dawn l-isfumaturi.

Veru li tifel mhux se jmut billi ma jmurx il-ħarġa tal-iskola, però huwa deprived u jista' jkun excluded.

Aħna għamilna focus group anke mal-employment advisors tal-ETC.

Fil-fatt hemmhekk kellna żewġ focus groups u ndunajna li għandna kultura ta' unemployment.

Dawn qalulna li hemm tfal u żgħażagħ li ma jidħolx f'rashom il-konċett tax-xogħol.

Dawn jitilgħu f'ambjent fejn hemm inter-generational unemployment, jiġifieri fil-familja tagħhom ħadd ma jkun qatt ħadem, la n-nannu u lanqas il-bużnannu imma dejjem għexu fuq is-servizzi soċjali.

Allura prattikament ma jafux x'jiġifieri xogħol.

(Interuzzjonijiet).

Wieħed irid iżomm quddiem għajnejh li l-bniedem ifittex income security u dawn it-tip ta' nies jieħdu l-income security tagħhom mill-welfare benefits.

Dawn huma nies li ma jkunux iridu jaħdmu.

Issa ħa nagħmlu l-presentation.

Jiena semmejt daqxejn dan l-eżempju biex nurikom kemm dħalna fil-fond fir-riċerka tagħna ma' dawn il-focus groups u x'ħareġ mir-riċerka tagħna.

Imma issa se nieqaf hawn.

B'mod sistematiku se neħdukom matul it-triq u nispjegawlkom xi sejbiet li joħorġu mir-riċerka tagħna li qegħdin f'dan il-monograph, li għandkom kopja tiegħu quddiemkom.

DR ANGELA ABELA: Ir-realtà hija kumplessa u multi-faceted u jkun ħażin li tippolarizza s-sitwazzjoni u taħseb li kollu tort tal-fqar li huma fqar.

Kien għalhekk li aħna għamilna r-riċerka biex nifhmu l-komplessità tal-fenomenu tal-faqar.

Fil-fatt ħafna nies ma jifhmux id-dinamika tal-faqar u biex tagħmel politika li tgħin lil min huwa ddiskriminat, trid tifhem eżattament x'inhu dan il-fenomenu.

Aħna nemmnu li hija diskriminazzjoni li tkun fqir, speċjalment fuq it-tfal.

U li wieħed minn kull ħamest itfal huwa fqir, hija xi ħaġa allarmanti.

Meta ngħid dan il-kliem lill-istudenti universitarji jinħasdu.

Imma sadanittant meta ngħidilhom jekk humiex lesti li jagħtu l-istipendju tagħhom ħalli jiffinanzjaw tifel fqir, insib li minn klassi ta' 90 student, tlieta biss jgħollu jdejhom.

Jiena rrid insemmilkom u nirringrazzjakom talli stedintuna għal din id-diskussjoni.

Dan kien xogħol li ħadilna ħafna żmien biex għamilnieh għax kif spjega Fr Tabone, dan huwa xogħol li jitlob ħafna ħin u ħafna riċerka.

Imma għandna l-pjaċir ngħidu li dan ix-xogħol ġie ppublikat f'handbook Amerikan.

Fil-fatt il-kontribut tagħna kien li nispjegaw il-Family Poverty, b'leading aspects mid-dinja kollha u wieħed miċ-chapters huwa tagħna, li jispjega proprju d-dinamika sabiex tifhem il-faqar ħalli tkun tista' tagħmel politika soċjali għall-faqar.

Mhux għax semmejtu int Onor Vassallo, imma llum f'moħħi kelli li nsemmi lill-Onor Karl Chircop.

Meta kont Chairperson tal-Kummissjoni Nazzjonali Familja, il-Partit Laburista kienu stednuni biex nitkellem fuq il-faqar għax kienu jafu li aħna bħala kummissjoni din kienet l-ewwel prijorità tagħna.

Irrid ngħid ukoll li Fr. Tabone mbotta ħafna biex nagħtu l-ewwel attenzjoni tagħna fuq il-fqir.

U konna dħalna għaliha flimkien.

Din kienet xi ħaġa oriġinali għax li soċjologu u psikologu jaħdmu flimkien fuq il-fenomenu tal-faqar hija xi ħaġa ġdida ħafna.

Però ntlaqgħet tajjeb ħafna.

Per eżempju, jien nagħmel xogħol ta' expertise fir-Russja mal-familji foqra – u fil-fatt il-ġimgħa d-dieħla se mmur Moskow - u jieħdu ħafna gost biha.

Anke bħala family therapist - kif naħdem jien - dak huwa l-mod kif naħdem, iktar milli ma' tifel waħdu imma mal-familja kollha.

U kien xogħol sabiħ ħafna.

Meta kont mort il-Partit Laburista kien laqatni Dr Karl Chircop.

L-ewwel nett għax huwa wkoll kieku qiegħed hawn magħna, u l-ewwel darba li sirt nafu.

U kien laqatni għax kien jaf ħafna fuq is-suġġett, u kien laqatni li kien ippreparat ħafna fuq is-suġġett.

Kien għamel paper tajba ħafna, inħoss li kienet l-aħjar waħda jien, opinjoni personali imma hekk inħoss.

U speċi mbagħad kellu jkun minħabba t-traġit tiegħu – li ħalliena - li sirna nafu iktar fuqu.

Min-naħa tiegħi ħadt pjaċir li bniedem politiku ġie deskritt minn kulħadd bħala bniedem onest u bniedem ta' etika.

U jien din għalija hija xi ħaġa importanti ħafna għax sfortunatament nisimgħu ħafna affarijiet bil-kontra fuq il-politiċi.

Jiddispjaċini li kellu jmut sabiex nisimgħu fuq politiku li ta kontribut.

(Interruzzjonijiet) Din hija xi ħaġa li ħassejtha veru fuq livell profond.

Kulħadd beda jsemmi l-istess aġġettivi fuqu u ladarba kulħadd beda jiddeskrivih bl-istess mod, naħseb li hija xi ħaġa sabiħa ħafna.

Kien ukoll bniedem li jħobb ħafna l-familja, xi ħaġa li għandha valur kbir.

Jiena ma nafhiex il-mara tiegħu imma meta qrajt fuq il-gazzetta dik il-biċċa fuq il-piglets, verament ikkommovejt ruħi.

Ħassejtha ħafna li kien jagħmel forn u joqgħod ikanta mat-tfal.

Bħala missier kien first class.

Qisna nsibuha diffiċli biex ngħidu li f'Malta jeżisti l-faqar.

U l-politicians kważi jibżgħu jsemmuh il-faqar għax jgħidulek: "Mela aħna m'aħniex tajbin!"

Fil-fatt anke jekk niġġieldu biex innaqsu l-faqar, dan qatt mhu se jispiċċa totalment.

Illum ngħidu li huwa kunċett relattiv għax meta nitkellmu fuq il-faqar f'Malta mhux bħal meta qed nitkellmu fuq il-faqar fl-Afrika.

Huwa nteressanti li kultant dak li jkun lanqas ikun irid jemmen li jeżisti l-faqar.

Fil-fatt issib xi teacher li tgħidlek: Daqs kemm jiekol dak it-tifel!

Ma ninsewx li t-tfal foqra huma fost l-iktar obese.

Jiġifieri li tiekol ħafna ħobż jew ħafna għaġin mhuwiex kriterju li inti m'intix fqir, jiġifieri hemm ċertu markers.

Irridu nifhmu li dan il-faqar jeżisti u li rridu nikkommettu ruħna għalih.

Ovvjament il-faqar jibqa' moħbi għax in-nies li huma foqra jippreferu li jibqgħu invisible.

Fil-fatt meta morna nagħmlu l-intervisti tgħallimna ħafna minn dawn in-nies.

L-unika persuna li l-familja tgħid li qed jgħixu fil-faqar hija omm il-mara, jiġifieri n-nanna, li daqqa tagħtihom xi bott kafe' jew xi ftit ħaxix.

Però jistħu jgħidu li m'għandhomx biex jgħixu anke ma' ħuthom stess.

Lanqas l-iskola ma juru għax ma jkunux iridu jittimbraw lit-tfal tagħhom.

Għalhekk irridu noqogħdu attenti li ma nagħtux it-tort kollu tal-faqar lil dawn in-nies.

Hemm minnhom jinqabdu f'nassa u allura rridu ngħinuhom.

Fil-fatt il-mibki Anthony Abela, li għamel ħafna riċerka fuq il-valuri, kien sab li 50% tal-Maltin jaħsbu li l-Maltin huma fqar għax għażżenin.

Issa din dħalna fiha aħna biex naraw jekk dawn in-nies humiex fqar għax għażżenin jew minħabba xi raġuni oħra.

Din il-konklużjoni mhux f'Malta biss issir imma internazzjonalment.

Jgħidulek li dawn in-nies huma bla responsabbiltà u ħafna affarijiet oħrajn.

Għax is-sinjur iħossu iktar komdu b'dan il-mod u ma tniggżux il-kuxjenza.

F'każ ta' student jgħidlek: Se noqgħod nagħtih l-istipendju!

Mela aħjar ma nkunx naf.

Fr. Tabone diġà spjega ftit dwar dan imma forsi tridu li niftħu s-suġġett ftit aktar.

L-ewwelnett aħna b'faqar nifhmu li ma jkollokx flus biżżejjed.

Jien nisma' ħafna nies jgħidu: "Dawk fqar għax jieħdu d-droga."

Le, inti tista' tkun it-tifel tar-reġina, tieħu d-droga u ma tkunx fqir.

U tista' tkun fqir u tieħu d-droga.

Forsi Fr. Tabone jista' jispjega ftit aktar dwar dan is-suġġett.

Kemm trid taqla' biex tkun fqir?

FR DR CARMEL TABONE: Ħalli nispjegawha daqsxejn din.

B'faqar aħna nifhmu economic deprivation, jiġifieri ma jkollokx il-mezzi ekonomiċi biex tlaħħaq mal-ħajja.

Dak faqar.

U fix-xjenza nippreferu - speċjalment fis-soċjoloġija - nillimitaw id-definizzjoni ta' faqar għal dan, għax inkella ingerfxu.

U se ngħidilkom għaliex.

Hemm imbagħad problemi soċjali oħrajn li jistgħu jkunu relatati mal-faqar u jistgħu ma jkunux relatati mal-faqar.

Allura nippreferu li meta ngħidu "faqar" nirrestrinġu lilna nfusna biex nitkellmu fuq economic deprivation.

Għax jista' jkun li hemm min għandu interess li l-kunċett tal-faqar jiftħu and then it gets diluted.

Jiġifieri jgħid kollox faqar!!

Allura l-faqar veru, imbagħad jaħrablu.

Jiġifieri meta ngħidu li għandna l-fqar f'Malta, qed ngħidu li għandna nies li l-mezzi ekonomiċi tagħhom mhumiex qegħdin iservuhom.

Issa jista' jkun hemm problemi marbutin ma' dawn.

(Interruzzjonijiet)

THE CHAIRMAN: L-Onor.

MICHAEL GONZI: Meta ngħidu li l-mezzi ekonomiċi mhumiex qegħdin iservuhom, għal xiex mhumiex qegħdin iservuhom?

FR DR CARMEL TABONE: Għal kollox.

MICHAEL GONZI: Jiġifieri biex jilbsu, biex jieklu, biex jixtru, eċċ.?

MICHAEL GONZI: Imma biex jixtru żewġ fridges per eżempju?

FR DR CARMEL TABONE: Sibna li hawn min li l-mezzi ekonomiċi mhumiex qegħdin iservuh lanqas biex jiekol.

(Interruzzjonijiet) Kif jiġi mkejjel il-faqar skont il-Eurostat?

Il-faqar qed jiġi mkejjel hekk.

Naraw x'inhu d-disposable income ta' kull familja, imbagħad mid-disposable income ta' kull familja noħorġu average li teknikament qed ngħidulu l-median.

DR ANGELA ABELA: Il-median huwa n-nofs ta' kemm jaqilgħu n-nies.

Jekk inti taqla' below 60% tal-median, inti kkunsidrat li qed titħabat biex tlaħħaq mal-ħajja u dan fil-pajjiżi kollha tal-Ewropa.

Jiġifieri bażikament jekk taqla' l-minimum wage - jiġifieri madwar Lm63 - u mbagħad iddaħħal xi ħaġa taċ-children's allowance u xi ħaġa żgħira oħra li kienu ngħataw minħabba l-kontijiet tad-dawl, u miegħek tgħix il-mara li ma taħdimx u għandek ukoll tifel, b'dak l-ammont ta' flus m'intix se tlaħħaq.

Immaġinaw persuna li taqla' Lm63 u minnhom trid tnaqqas il-kont tad-dawl, il-kont tal-ilma, il-kont tat-telefon u tixtri xi affarijiet, inklużi affarijiet għall-iskola.

Biex nagħtikom eżempju, meta l-impjegati tal-NSO marru f'raħal partikolari ġod-djar tan-nies biex jagħmlu l-interviews – kien fil-ġranet ta' Ottubru – sabu mara bi tlett itfal qegħdin id-dar.

Meta staqsewha għaliex it-tfal kienu d-dar u mhux l-iskola, din il-mara qaltilhom: "Peress li bdiet l-iskola u hemmhekk jagħmlulhom stationery list, żammejthom id-dar."

X'kienet ir-raġuni?

Taparsi t-tfal tagħha kienu morda u ħalliethom id-dar biex ma jkollhiex għalfejn toqgħod tiffaċċja lit-teacher biex tgħidilha li ma taffordjax tixtrilhom l-istationery.

Għax jekk taqsam it-Lm63 plus il-ftit flus oħra li ddaħħal, ma tkunx tista' taffordja li tagħmel extra expenses għal affarijiet li jkunu ta' ħtieġa bħal stationery, żarbun ġdid, blazer għax it-tifel kiber u ħareġ minnha u affarijiet bħal dan.

Dan ifisser ma tlaħħaqx mal-ħajja u mhux li tixtri żewġ fridges jew żewġ washing machines!

FR DR CARMEL TABONE: Aħna qegħdin nitkellmu dwar xiri ta' affarijiet neċessarji.

DR ANGELA ABELA: Issa dan il-median se jvarja jekk jiena ngħix f'Malta jew ngħix il-Lussemburgu.

Għalhekk jgħidulu relative poverty mhux absolute poverty għax absolute poverty tfisser li m'għandux x'jiekol, imma relative poverty tfisser li jiekol l-ispagetti bil-bajda fit-taġen, mentri l-ieħor li qiegħed daqsxejn aħjar, jiekol biċċa laħam forsi darbtejn fil-ġimgħa.

DR ANGELA ABELA: Qalulna li anke kilo tuffieħ isibuha diffiċli biex jixtruh.

FR DR CARMEL TABONE: Ħalli ngħid din biex wieħed ikollu stampa ċara quddiem għajnejh.

F'Malta min għandu introjtu finanzjarju ekonomiku pparagunat mal-paga minima, huwa fqir.

DR ANGELA ABELA: Dażgur.

FR DR CARMEL TABONE: Aħna kkalkulajna b'mod xjentifiku li min jaqla' l-paga minima u jrid iżomm persuna oħra miegħu, jaqa' mill-ewwel taħt il-poverty line.

DR ANGELA ABELA: Aħseb u ara jekk ikollu it-tfal!

FR DR CARMEL TABONE: Iktar u iktar jekk ikollu t-tfal, eċċ.

DR ANGELA ABELA: Aħna għedna kemm hu l-poverty line u jiena ninkedd ħafna, speċjalment fejn jidħlu t-tfal, għax l-unika riżorsa li għandna hija dik umana u ma nifilħux nitilfu 20% tat-tfal tagħna.

Għax dak ifisser - u aħna sibna u hemm qegħda d-dinamika - li jekk tkun fqir lanqas fl-iskola ma tmur tajjeb.

Jien ma nifilħux il-fatt li dawn it-tfal m'għandhomx ċans bħal ħaddieħor!

FR DR CARMEL TABONE: Jinqabdu fin-nassa.

DR ANGELA ABELA: Jinqabdu f'nassa u l-interess tagħna hu kif se noħorġu lil dawn it-tfal min-nassa.

(Interruzzjonijiet) Hemm five indicators of poverty.

MICHAEL GONZI: Il-fatt li dawn it-tfal inqas għandhom ċans ikollhom suċċess akkademiku, hija xi ħaġa psikoloġika?

Jiġifieri l-fatt li minħabba li jgħixu f'ċerta povertà, ma jirnexxux u ma jmorrux tajjeb fl-iskola hija xi ħaġa psikoloġika jew hija xi ħaġa finanzjarja għax forsi ma jkollhomx flus biżżejjed biex jixtru xi ktieb jew affarijiet essenzjali għall-iskola?

DR ANGELA ABELA: Aħna konna verament sorpriżi u ħadna gost li 80% tal-ommijiet – aħna ntervistajna lill-ommijiet għax meta jkun hemm ftit flus il-mara żżommhom - jgħinu lit-tfal tagħhom fl-iskola kemm jekk inhuma fqar kif ukoll jekk mhumiex fqar.

Però it-tfal fqar huma dawk li jirrepetu l-klassi significantly ...

MICHAEL GONZI: Għaliex imma?

DR ANGELA ABELA: Issa għaliex hu hekk, mhux jien se ngħid imma mil-literature se ngħidlek.

Jiġifieri mhux għax sibniha fis-sample ta' Malta, għax dik titlob research design differenti.

Hemm riċerka Amerikana li turi li fl-età ta' 18-il xahar jew sentejn, inti diġà tkun tista' tgħid kif se jmur dak it-tifel jew tifla fl-iskola, mil-language development, mill-motor development, mill-iżvilupp tal-lingwa, eċċ.

MICHAEL GONZI: Imma aħna qegħdin nitkellmu dwar tfal fil-poverty area.

DR ANGELA ABELA: Iva, imma nafu li hemm preponderance li iktar tfal fqar ikunu batuti.

U għaliex jiġri dan?

Aħna dejjem insemmu li l-fqar ma jridux jaħdmu biex iqarqu, però li ma nifhmux hu – u din sibniha aħna wkoll - li dawn ikollhom aktar mard mentali, speċjalment depression.

Mara qaltilna li lanqas kellha flus biex taqta' xagħarha.

Għax il-fatt li taqta' xagħrek jgħollilek naqra l-moral, imma ħafna minn dawn in-nies ma jaffordjawx li jaqtgħu xagħarhom kull sitt ġimgħat bħalma jagħmlu n-nies tal-klassi medja.

Sibna li iktar se jkun hemm ġlied fil-familja għax ikun hemm it-tensjoni peress li ma jkollhomx sfog.

Irridu nifhmu li s-synapses – jiġifieri l-elettriku li jħaddem il-moħħ - fil-moħħ tal-bniedem l-iktar li jkun frekwenti hu meta tkun għadek żgħir ħafna.

Miljuni ta' synapses isiru fl-ewwel tliet snin tal-ħajja.

U t-tħaddim tal-moħħ isir biss jekk inti tirrelata mal-bniedem.

Meta inti ma tirrelatax mal-bniedem, is-synapses ma tibqax issir u l-moħħ ma jibqax jaħdem.

Meta jiġrilek hekk moħħok ma jkunx qed jiżviluppa u la tiżviluppa l-lingwa, la tiżviluppa l-motor skills tiegħek, la tiżviluppa s-social skills tiegħek, eċċ. Iċ-chances huma li jekk inti tkun depressed u ma tkunx tiflaħ, se tiġġieled aktar ma dak li jkun.

Huwa nteressanti li naraw x'għamlu l-Amerikani f'dan ir-rigward.

U din li nixtieq indaħħal f'Malta.

L-Amerikani qabdu family nurses biex imorru fid-djar tal-familji.

Per eżempju f'Malta għandna l-well-baby clinics u fil-critical periods of development lit-tfal neħduhom biex tinvistahom il-pedjatra.

Issa ċ-chances huma li dawn in-nies lanqas biss imorru.

Però jekk stess imorru, ikun hemm mument li meta inti tara l-bżonn, tabbinalhom din in-nurse u tmur tagħmilhom ftit home visits.

Sabu li dawn in-nies meta jkollhom din in-nurse - għax in-nurse hija adegwata ħafna għax mhijiex intrusive, din tiġi biex tgħinek fuq xi ħaġa fiżika – jaċċettawha, jitkellmu magħha, ikollhom fiduċja fiha u jiftħu qalbhom magħha.

Kif fil-fatt fetħu qalbhom magħna.

FR DR CARMEL TABONE: Din tkun equipped imbagħad biex tgħinnhom jgħelbu dawn il-habits.

DR ANGELA ABELA: Anke l-IQ tat-tfal għola.

FR DR CARMEL TABONE: Ħalli nagħmel daqsxejn ta' parentesi għax kellna kwestjoni f'Malta u d-diskussjoni kienet dwar l-iskola.

Għaliex tfal minn ċerti ambjenti jibqgħu lura fl-edukazzjoni?

Irridu nifhmu li din il-problema ma nsolvuhiex bl-iskola biss.

Irridu mmorru ġod-djar biex insolvuha.

Din ilna mill-inqas 15-il sena ngħiduha jien u Angela.

Imbilli we equip our schools better, għal dawn il-faxxa ta' nies mhijiex soluzzjoni.

B'dan il-mod il-klassi medja biss se nibqgħu nolqtu u dawn se jibqgħu jmorru lura!

(Interruzzjonijiet) Irridu mmorru ġod-djar.

DR ANGELA ABELA: Fil-fatt l-AĊĊESS għamlu inizjattiva tajba ħafna.

Issa fetħu post f'Birkirkara, naf li hemm waiting list ta' nies li jridu jdaħħlu lit-tfal tagħhom hemm u issa se jiftħu post ieħor f'San Pawl il-Baħar.

Hemm bniedma kapaċi ħafna u tista' tgħinhom ħafna.

Għax it-tfal anke jmorru man-nanniet.

Ħafna min-nanniet ikunu jafu kif għandhom imorru mat-tfal imma oħrajn ma jifilħux għalihom.

Barra minn Malta saret riċerka li turi li ċerti tfal ma jagħmlux il-progress meħtieġ man-nanniet, anzi jmorru lura.

Din it-tip ta' dinamika nixtiequ aħna, li n-nies jifhmu dwar il-faqar u mhux imorru fuq l-istereotypes li l-foqra huma nies għażżenin, iqarqu, eċċ. Meta inti tkun fqir għandek żvantaġġi fundamentali u biex tirbaħhom trid tkun resilient ħafna ħafna u tibqa' tiġġieldilhom.

Fil-bidu ta' din il-laqgħa ssemmiet Dr Rita Borg Xuereb li kienet għamlet il-Ph.D. u kont it-tutor tagħha.

Din qiegħda f'pożizzjoni eċċellenti għax hija midwife u tagħmel xogħol fil-Parentcraft.

Meta din il-persuna intervistat lill-ġenituri li kien se jkollhom tarbija sabet li dawn ma jridux ikunu jafu biss dwar l-uġigħ tal-ħlas jew dwar il-breast feeding, imma jkunu jridu jafu ħafna iktar minn hekk.

U għamlulha madwar 300 suġġeriment!

U hemmhekk nistgħu, bl-infrastruttura li għandna, ma nonfqux ħafna flus u nagħmlu affarijiet għall-fqar u nagħmlu ħafna prevenzjoni.

Għax sfortunatament bl-umiltà kollha inħoss li l-politicians - nista' niżbalja - għadhom ma fehmux li qabel ma niffokaw il-politika soċjali tagħna fuq il-prevenzjoni, dejjem se nkunu bbażati fuq crisis management u ma jkollniex riżultati fit-tul.

Pajjiżi bħan-Norveġja waslu.

Forsi jkun hawn min jgħidli: Minn tant, in-Norveġja semmejt, li għandhom iż-żejt!

Nagħmlu li nistgħu!

Il-missjunarju taħt is-siġra beda jgħallem!

Ejja nibdew minn x'imkien.

Il-viżjoni tagħna hi li ħames snin oħra għandna l-elezzjoni jew li nitfgħu ż-żerriegħa biex xi darba din issir siġra?

FR DR CARMEL TABONE: U din hija serja għax aħna għandna livell ta' illiteracy li għal pajjiż żviluppat bħal tagħna mhuwiex aċċettat.

Aħna suppost ikollna zero illiteracy rate u għandna madwar 10%.

Dan mhuwiex aċċettat.

Jekk dan tipparagunah mal-life expectancy, per eżempju, issib li għandna life expectancy għoli kif suppost għandu jkun f'pajjiż żviluppat.

Imma meta niġu għall-edukazzjoni nsibu li fallejna, u fl-opinjoni tiegħi, bi kbir.

Dan għax m'aħniex qed ninvestu fl-edukazzjoni?

Le, mhux għalhekk imma għax hemm niċċa li suppost qed ninvestu fiha u m'aħniex, li hija l-familja b'dawn il-metodi li qed insemmu.

Jekk nibqgħu sejrin b'dan il-mod m'aħna se nsolvuha qatt il-problema ta' illiteracy f'Malta.

Allura l-fqar li huma illiterate - għax il-problema hemm qiegħda - se jibqgħu maqbudin f'din in-nassa.

DR ANGELA ABELA: Per eżempju fl-università twaqqaf Centre for Family Studies.

Jiena ġejt appuntata direttur tiegħu imma mhuwiex jaħdem għax m'hemmx flus.

Għalhekk ngħid li għandna nibdew minn x'imkien.

Jekk għandna erba' min-nies li għandhom l-enerġija u l-expertise biex jagħmlu din il-viżjoni għall-familja, għal uliedna u għal ulied uliedna – għalkemm ma rridux ninstemgħu omnipotenti – possibbli m'għandniex flus biex nagħmlu dan iċ-ċentru!

Jekk għal ħafna affarijiet oħra għandna l-flus, għal ħaġa daqshekk importanti possibbli m'għandniex?

F'dawn l-affarijiet trid tibni legacy.

Jiġifieri jekk aħna - jien u Fr. Tabone - wasalna fil-mezza eta' u ġbarna l-expertise, agħtuna ċans ngħadduha lil ta' warajna qabel noħorġu bil-pensjoni!

Ejja ngħallmu lill-akkademiċi ta' warajna ħalli nibnu!

(Interruzzjonijiet) Dawn l-affarijiet inħossuhom ħafna għax biex bnejna dan in-knowledge impenjajna ħafna ruħna u allura dnub inħalluh jintilef.

Jien noqgħod immur ir-Russja biex ngħidilhom kif għandhom jimxu mal-familji fqar u f'Malta ma nista' ngħid xejn!

Jiddispjaċini li għandna din is-sitwazzjoni.

DR ANGELA ABELA: Iva fil-fatt kont għamilt presentation fil-House of Commons li dalwaqt se jiġi ppublikat fi ktieb fl-Ingilterra.

Peress li aħna m'għandniex livell għoli ta' separazzjonijiet meta kkomparat ma' tagħhom, għażlu lil xi ħadd Malti biex jitkellem dwar il-familja Maltija u s-suġġett kien dwar kif teduka lill-familja biex tnaqqas dawn il-problemi.

Jekk tridu nagħmililkom din il-presentation.

THE CHAIRMAN: Point taken, nagħmluh fi Frar.

Nistenna mingħandek biex tgħidilna meta nistgħu nagħmluh.

DR ANGELA ABELA: Meta sirt naf li se nkun fil-House of Commons ħadtha daqsxejn bis-serjetà u dnub li ħadd ma kien jaf biha.

FR DR CARMEL TABONE: Aħna nemozzjonaw ruħna meta nitkellmu fuq dawn l-affarijiet.

DR ANGELA ABELA: Nemozzjonaw ruħna b'passjoni.

(Interruzzjonijiet)

FR DR CARMEL TABONE: Anke għaliex it-tnejn li aħna ġejjin minn working class.

DR ANGELA ABELA: U dan ix-xogħol għamilnih b'xejn mingħajr ebda interess, avolja ħadilna ħafna ħin.

FR DR CARMEL TABONE: Għax nemmnu fih.

THE CHAIRMAN: Kollha għall-istess skop qegħdin hawn.

(Interruzzjonijiet)

MICHAEL GONZI: Dr. Angela, wieħed mill-punti kruċjali li trid toħroġ minnu hu li rridu li jkollna dik in-nurse jew dik il-persuna li ...(Interruzzjonijet)

DR ANGELA ABELA: Dik hija mportanti ħafna.

L-outreach ġol-komunità għandu jibda' mill-pregnancy.

(Interruzzjonijiet) U jien ngħid li hi sabiħa u mhux expensive u f'Malta għandna l-infrastruttura.

Illum gradwat tal-psikoloġija ma tagħtihx ħafna biex jagħmel dan it-tip ta' xogħol u jkun kapaċi jagħmlu.

Mela l-indicators of social exclusion huma dawn: Fis-saħħa jkunu agħar, fl-edukazzjoni jkunu agħar, fl-impjieg ikunu agħar għax dawn huma kollha low level employment u fl-emotional well being ikunu batuti iktar.

Wieħed fqir ikun three times as much depressed minn wieħed li mhuwiex fqir.

U mbagħad hemm l-ambjent soċjali.

Sfortunatament il-politika tal-housing kienet ħażina - ma niddejjaqx ngħidha - għax sar clustering ta' dawn in-nies f'daqqa.

Mhux hekk ridna nagħmlu, anzi ridna npoġġuhom fejn nies oħra li jistgħu jgħinuhom.

Jien kelli każ ta' żewġt itfal li kienu ġo home għax l-omm kienet marida.

Lill-missierhom għedtlu biex joħroġhom minn din il-home u sadanittant ippruvajt insib lil xi ħadd biex ikun jista' jieħu ħsiebhom.

Sibt teacher irtirata ta' 60 sena li kienet lesta li tilqagħhom wara lis-skola, fis-sagħtejn u nofs, titmagħhom u anke tgħinhom biex jagħmlu l-homework.

Imbagħad fil-5.30 p.m kien imur missierhom għalihom.

Tgħidx kemm ferħu t-tfal!

Imma għax kumbinazzjoni sibt lil din it-teacher li kienet toqgħod fl-istess triq tagħhom u aċċettat li tgħinhom!

Jekk inti jkollok blokk sħiħ b'ruxxmata nies kollha bid-diffkultajiet, kif jista' wieħed jgħin lil l-ieħor!

DR ANGELA ABELA: Dik kienet ħaġa żbaljata immens.

Ara tar-Richmond Foundation x'inhuma jagħmlu, qegħdin jibnu żewġ postijiet 'l hemm u żewġ postijiet 'l hawn sabiex lil dawk in-nies bi problemi mentali jqassmuhom fil-komunità u jkollhom iktar ċans jiltaqgħu ma' oħrajn lesti li jgħinuhom.

Għax kif għedt diġà, dawn il-persuni jkollhom ħafna diffikultajiet.

F'waħda mir-riċerki li għamilna ħriġna b'dak li qalulna n-nies.

Kien hemm mara depressed li qaltilna dan il-kliem: Din il-libsa ilha għandi 20 sena.

Tispiċċa tgħejja tiġġieled mal-ħajja, tibda taqta' qalbek, imma mbagħad trid tagħmel il-kuraġġ għax dik ħajtek u trid tgħixha, avolja jkollok toqgħod nieqsa minn ħafna affarijiet.

FR DR CARMEL TABONE: Per eżempju din il-mara tara lin-nies tat-triq tagħha sejrin il-coffee morning u hi ma tistax tmur.

Dawn l-affarijiet żgħar iweġġgħu lil dak li jkun.

Dawn iħossu li għandhom xortihom ħażina u mbagħad bil-mod il-mod jaqgħu f'depression.

THE CHAIRMAN: Taħsbu li l-faqar huwa lokalizzat iktar minn postijiet oħra?

FR DR CARMEL TABONE: Jeżisti kullimkien.

DR ANGELA ABELA: Però r-riċerka tagħna kienet dwar il-household budgetary survey.

Aħna morna u ħadna dak li jgħidulu representative sample.

Aħna ħadna dawn it-360 sample u qabbilnih ma' 100 sample mill-control group.

Allura aħna ma morniex f'areas speċifiċi.

Imbagħad meta ridna nagħmlu l-in-depth, intervistajna 14-il familja u kollha aċċettaw.

Issa se jsir household budgetary survey ieħor u jista' jkun li l-affarijiet jinbidlu xi ftit.

FR DR CARMEL TABONE: Il-faqar jeżisti kullimkien però għandna areas f'Malta fejn jikkonċentra ruħu aktar.

Ikun aħjar jekk ma ngħidux fejn huwa kkonċentrat aktar għax dak li jkun iweġġa'.

DR ANGELA ABELA: Ċerti postijiet f'Malta għandhom ħafna potenzjal u jekk insebbħuhom u nagħmlu affarijiet biex in-nies jitħalltu, ikun hemm regeneration.

THE CHAIRMAN: L-Onor.

JUSTYNE CARUANA: Jien għandi kurżità jekk ir-riċerka li titkellmu fuqha tasalx saċ-Ċirkewwa u l-baħar ma taqsmuhx.

FR DR CARMEL TABONE: F'dan il-każ ma marrux Għawdex.

DR ANGELA ABELA: Mit-360 persuna kien hemm min kien minn Għawdex fil-quantitated u mhux fil-qualitated.

Imma fil-qualitated - fl-in-depth interviews - morna Malta u nqasna.

Missna għamilna imqar wieħed f'Għawdex.

Però fil-quantitated dak kien ibbażat fuq Malta u Għawdex.

FR DR CARMEL TABONE: Jiġifieri dan jinkludi lil Għawdex għax meta sar il-household budgetary survey morna Għawdex.

Imma fil-qualitated ma morniex.

THE CHAIRMAN: L-Onor.

ONOR MICHAEL GONZI: Dawn in-nies li jkunu vera vera batuti, hemm raġuni għalfejn ikunu qed jgħixu daqstant f'povertà?

Jista' jkun li dawn ikollhom ċerti opportunitajiet u ma jeħduhomx?

Per eżempju, jien naf familja anzjani li f'dawn iż-żmenijiet lanqas jafu li jeżisti l-meals on wheels.

(Interruzzjonijiet)

DR ANGELA ABELA: L-ewwelnett huwa importanti li nifhmu l-intergenerational effect li kif jgħid il-Malti "Il-flus jagħmlu l-flus u l-qamel jagħmel il-qamel".

Skużawni imma din hija verità.

Għalhekk jien ngħid li jekk mhux se naqilgħu lil dawk it-tfal minn ġo din it-trap, they are going to perpetuate the situation.

FR DR CARMEL TABONE: Il-ġenituri jridu u ma jafux kif.

DR ANGELA ABELA: Fil-fatt aħna sibna li dawn mhux kif naħsbuhom aħna, li moħħhom … (Interruzzjonijiet)

MICHAEL GONZI: Per eżempju, jien naf ħafna nies minn postijiet differenti li minkejja li huma fqar, għamlu minn kollox u għamlu ħafna sagrifiċċji biex lit-tfal tagħhom irabbuhom tajjeb u llum qegħdin f'pożizzjoni aħjar milli kienu huma.

DR ANGELA ABELA: Onor. Gonzi, imma inti qed tirriferi għal nies ta' żmien il-ġenerazzjoni tagħna però l-affarijiet inbidlu ħafna minn żmien tfulitna għal-lum.

Jien bħalissa interessata fuq dak li qed tgħid int. Anke fir-riċerki internazzjonali hawn ħafna interess fuq resilience - fil-fatt ħadt sehem f'workshop fi Vienna fuq hekk – fejn inti tkun f'sitwazzjonijiet in adversity u trid tara kif toħroġ minnhom.

Biex inti tkun reżiljenti kif qed tgħid int, irid ikollok ċerti kapaċitajiet ġo fik fosthom li tkun kalm, perseveranti u attraenti biex tiġbed l-attenzjoni tan-nies.

Issa mhux kulħadd iħalli l-istess impatt fuq in-nies.

Per eżempju, jekk tkun intelligenti jkollok ċans akbar però dak mhuwiex biżżejjed.

(Interruzzjonijiet) Irid ikollok kontest soċjali.

Per eżempju, teacher m'għandhiex tagħmel il-biċċa tagħha u titlaq 'il barra imma trid tinnota wkoll min ikun bravu.

Jien fl-iskola ta' l-Imtarfa min jaf kemm iltqajt ma' tfal b'140 I.Q. Tafu xi tfisser ikollok dak l-I.Q.?

Lil dan it-tifel għidtlu int bravu u staqsejtu kif qiegħed ġo area secondary school.

Għalhekk irid ikollok ix-xibka tas-soċjetà lesta li tiddentifika u tgħin lil dawn in-nies biex joħorġu minn dawn il-poverty traps.

Issa jien kont interessata x'inhi l-esperjenza ta' studenti li huma below the poverty line mill-family of origin u li ħarġu minn sitwazzjoni bħal din u waslu biex attendew l-Università.

Intom tafu li lanqas sibt għaxar studenti minn Università sħiħa?

Issa kont staqsejt lil Fr Tabone, lil Jimmy taċ-chaplaincy u anke mort nannunzja fil-klassi.

Issa jista' jkun li min hu fqir ma jridx juri minħabba l-istigma.

Għax per eżempju, kien hemm studenta li qaltli li fil-familja tagħha kien hemm dejn, marixxalli eċċ. Qaltli wkoll li din il-ħaġa qatt ma qalitha lil ħadd kemm kienet ilha l-Università.

Fl-Università nagħmel eżerċizzju dwar min jitkellem fil-klassi u ngħidilhom li min ikun tkellem s'issa ma jistax jerġa' jitkellem u jgħollu subgħajhom biss min qatt ma tkellem.

Insib li dawk li m'għandhomx a good command tal-Ingliż, dejjem jibqgħu lura u x'aktarx li dawn huma l-working class children.

Issa biex tagħmel suċċess m'hemmx għalfejn tmur l-Università anzi hawn nies li marru l-Università u ma waslu mkien.

Tista' tkun mekkanik u tkun galore.

Il-punt hu li mhux faċli titla' dak it-taraġ.

Per eżempju, jien messni mort l-MCAST u kont insib aktar.

Irrid ngħid ukoll li għandna numru ta' studenti Maltin li lanqas biss japplikaw għall-O levels.

Issa dawn verament huma ħfief.

Per eżempju, meta ġejt lura minn Sorbonne, bagħtuni f'Area Secondary School u tgħidx kemm ferħu bija.

Fil-fatt kienu bagħtuni biex nagħmel it-testijiet tar-reading ġo skola fil-Ħamrun.

Niftakar li kien ġie tifel biex jagħmel ir-reading test u minkejja li dan ma kienx jaf jaqra, minn wiċċu kien jidher li kien tifel bravu.

Issa dan kien qiegħed fil-Form 1.

Fil-fatt minflok għajjatt lil tifel ieħor, bdejt ngħallmu jaqra u għedtlu li l-għada kont se nerġa' nibgħat għalih.

Meta ġie lura staqsejtu kif kien tgħallimhom u qalli li mar fil-kamra tal-banju, għalaq il-bieb u beda jitgħallem għax staħa mill-familja tiegħu.

Inti tkun qiegħed f'dik is-subculture.

Għandna nagħtu equal opportunity.

FR DR CARMEL TABONE: Aħna għandna problema bil-minimum wage.

Għax din mhijiex adegwata biex wieħed jgħix skont il-livell tal-ħajja tas-soċjetà tagħna.

Tant hu hekk li l-unemployment benefit ma jistax ikun differenti ħafna mill-minimum wage għax inkella lil dak li jkun jekk tagħtih inqas mill-minimum wage tkun qed tikkundannawh biex ma jgħix sew.

Allura li qed jiġri hu li għandna nies li mhumiex inċentivati biex jaħdmu.

Dawn jgħidulek li biex imorru jaħdmu 40 siegħa u jibqgħu fejn ikunu, mhux worth it, għax il-minimum wage mhijiex differenti mill-welfare benefit.

Kieku jaħdmu u jtejbu l-pożizzjoni tagħhom ikollhom inċentiv.

Allura m'hemmx motivazzjoni.

Issa li qed jiġri hu li qed imorrulek għal income security tal-welfare benefits u dik tiġi trap u fi ftit xhur jaqgħu fiha.

DR ANGELA ABELA: Il-miżura tal-budget dwar ix-xogħol volontarju kienet tajba però jidhrilna li wara ħames snin it is too late.

Dawn irridu nibagħtuhom jagħmlu affarijiet meaningful għalihom fl-ewwel sitt xhur għax wara sitt xhur jaqgħu fi trap.

Dik hija waħda.

Imbagħad hemm il-kwestjoni tal-unemployed.

Hawnhekk ikun tajjeb li wieħed jgħid li Clinton kien daħħal kampanja li permezz tagħha lin-nies jgħinhom kemm jiflaħ u jagħtihom ħafna flus imma mbagħad jaqtagħhom minn fuq l-unemployment benefits u sabu li bejn 30% u 40% tant kellhom problemi soċjali li spiċċaw fit-toroq bil-ġuħ u ħadd ma jissapportjahom.

Sibna wkoll li l-employment advisors qalulna li hemm nies li għandhom social problems.

Din hija xi ħaġa kumplessa għax hemm min ikollu mental health problem, health problem and so on. U s-soċjetà trid tara x'se tagħmel biex tieħu ħsiebu.

Għalhekk din li nagħmlu l-fqar jaħdmu hija importanti għax jekk il-missier joħroġ jaħdem, iċ-ċans hu li ibnu li jara lil missieru joħroġ jaħdem, se joħroġ jaħdem ukoll għax għandek din l-intergenerational effect.

Mhux important jekk jagħmilx xogħol volontarju jew le.

Imbagħad irridu naraw x'se nagħmlu bil-problema tal-minimum wage.

FR DR CARMEL TABONE: Dawn m'għandhomx inċentiv.

Dawn ikunu unskilled jiġifieri ma jistgħux jaħdmu u jaqilgħu aktar mill-minimum wage għax l-unskilled labourers hekk jitħallsu.

(Interruzzjonijiet)

DR ANGELA ABELA: Per eżempju, jien ma qbiltx mal-idea li ċ-children's allowance reġgħu tawha lil kulħadd ladarba konna neħħejniha.

Għax f'Malta, l-20% tan-nies li huma l-aktar sinjuri jaqilgħu ħames darbiet aktar mill-20% tan-nies l-aktar fqar.

Hekk qegħda Malta u hija wkoll l-average għax hawn pajjiżi li għandhom disparità iktar u hemm pajjiżi li huma inqas.

Waħda mir-raġunijiet għalfejn tingħata ċ-children's allowance hija to increase the fertility rate minħabba li għandna deficit.

Però dawk in-nies ma jiddeċiedux jekk ikollhomx aktar tfal jew le, minħabba ċ-children's allowance.

Jien kont nagħmel aktar family-friendly policies tailor-made għalihom.

Dawk il-flus ta' l-20% kont nagħtihom lit-tfal jew nagħmel xi inizjattiva bihom.

Jien nemmen li l-Maltin waslu f'ċertu livell ta' maturità u kieku kellna ngħidu li se nintroduċu family nurse with so many families b'dawk il-flus li kieku kellhom jingħataw lil min għandu l-aktar flus, naħseb ikun hemm min jaċċetta.

Ovvjament ikun hemm min jagħmel kummenti imma jkun hemm ħafna li jaċċettaw.

Imma we have to keep them in mind because dawn qatt ma jgħidulna biex niftakru fihom.

THE CHAIRMAN: Meta kont staqsejt lill-Kummissarju għat-Tfal, is-Sinj Carmen Zammit mill-esperjenza tagħha x'inhi l-akbar preokkupazzjoni tagħha, din irrispondiet li l-akbar preokkupazzjoni tagħha hija t-tfal li għaddejjin minn trawma minħabba s-separazzjoni tal-ġenituri tagħhom fil-qrati.

Intom kemm tarawha relattiva l-każijiet ta' familji li qed jitkissru u t-tfal li jitwieldu barra ż-żwieġ, mal-faqar?

Jekk irridu nnaqqsu l-faqar irridu nsaħħu ż-żwieġ.

Xi tgħidu dwar din l-espressjoni?

Bħalissa fil-parlament qed tiġi diskussa l-liġi tal-kera.

Jien għandi l-fissazzjoni li minkejja li l-liġi li kellna – li kien hemm min qal li hija ġungla, illegali u tmur kontra d-drittijiet ta' sid il-proprjetà - bil-ħażin kollu tagħha, il-faqar għad għandu s-saqaf fuq rasu jiġifieri għad għandna housing kontra kull dritt ta' sid il-proprjetà li qed jieħu ħsieb ċertu faqar.

Issa meta se nitfgħuh fil-libertà tas-suq ħieles fejn kulħadd irid isib il-flat biex jikri u ma jridx joqgħod jistrieħ fuq ommu – illum għandna nies li qed irabbu lil uliedhom għand ommhom jew fejn kienet tgħix in-nanna tagħhom – wisq nibża' li minn hawn u ftit żmien ieħor, jekk inħallu suq libertà – li imbagħad jiġi libertinaġġ - il-faqar jiżdied.

Imbagħad ikun hemm il-faqar li jibda' jidher għax jibda' jkollok familji li ma jħallsux il-kera għax issa jkunu telqu minn għand omm il-mara, għax issa omm il-mara qegħda f'ċertu faqar u joqgħodu jiġri minn post għal ieħor jew inkella jispiċċaw barra.

Onor. Gonzi, mill-esperjenza tiegħek f'Buġibba naħseb li taf li hemmhekk hemm sitwazzjoni ta' housing - mhux ta' qabel l-1995 imma ta' wara 1995 – fejn xorta s-suq liberalizzat ma solviex il-problema.

Kemm rajtu sitwazzjonijiet ta' faqar jew inkella ta' tfal ibatu l-faqar f'sitwazzjonijiet ta' housing?

S'issa dan il-faqar għadu qed jiġi housed f'ċertu ghettos imma x'se jiġri meta se niftħuhom dawn?

Jien nixtieq li minn problema niġu għal soluzzjoni.

Jekk jiġi dismantled ghetto ta' slum area, hemm ċans li dak li llum huwa ħażin għada jiġi tajjeb?

Jien irrid indawwar sitwazzjoni negattiva għal sitwazzjoni pożittiva.

Intom li missejtu b'idejkom, x'relazzjoni hemm bejn il-familja u d-djar li mhumiex daqshekk adegwati biex tgħix fihom.

Min għandu l-minimum wage u ma jiflaħx għall-kirjiet kummerċjali, se jmur għand il-gvern - ma ġara xejn - imma x'inhi r-relazzjoni bejn dawn it-tnejn u l-faqar?

Issa nistieden lill-Membri Parlamentari biex jagħmlu r-rimarki tagħhom u imbagħad irrispondu fl-aħħar.

L-Onor.

FREDERICK AZZOPARDI: Għandkom statistika dwar unemployment fil-familji Maltin?

Semmejtu wkoll każijiet ta' faqar f'Malta u dawk li jaqilgħu l-minimum wage, għandkom persentaġġ ta' nies li għalikom jaqgħu taħt il-linja ta' faqar?

FR DR CARMEL TABONE: Il-persentaġġ huwa ta' 15%.

MICHAEL GONZI: Semmejtu l-fatt li jkun tajjeb li jkellmu lill-professjonisti u dwar dan kienet se taċċenna ftit Dr Angela Abela.

Per eżempju, qed ninnota li dan iż-żmien jekk it-tfal ma jkunux sejrin tajjeb fl-iskola, l-għalliema mill-ewwel jgħidulek biex tkellem tabib jew guidance teacher jew inkella tmur għand is-CDAU.

Jiġifieri l-għalliema jkunu konxji ta' problema - forsi mhux ta' faqar eżatt - ta' jekk it-tfal ikunux sejrin ħażin.

Xi ħaġa li inkwetatni ftit hija meta għamilt qisu bridge bejn faqar fejn ikunu batuti intellettwalment u faqar fejn ikunu intelliġenti.

Dawk in-nies li huma fil-faqar imma intelliġenti għandhom ċans jirnexxu u dawk li huma inqas intelliġenti jridu jaħdmu ħafna aktar.

Jien dik it-tip ta' impressjoni ħadt jiġifieri inti trid tagħfas aktar fuq dan.

THE CHAIRMAN: L-Onor Justyne Caruana.

JUSTYNE CARUANA: L-ewwelnett grazzi tal-presentation.

Waqt li kontu għaddejjin aċċennajtu għal materjal ieħor.

Jien għadni kemm tkellimt mal-Onor.

Edwin Vassallo u naħseb li tkun xi ħaġa utli għalina u anke biex inkunu qed nagħmlu eżerċizzju ...

THE CHAIRMAN: Hemm żewġ eżerċizzji.

Hemm dak tal-House of Commons u dak ta' Vienna.

JUSTYNE CARUANA: Jekk tagħtuna din l-informazzjoni utli ħafna aħna nkunu nistgħu nagħmlu xogħolna aħjar.

Dr Abela tkellmet fuq l-edukaturi u semmiet ir-rwol tagħhom kif jippikkjaw studenti li għandhom potenzjal moħbi.

Edukatur kif jidentifika dan il-potenzjal?

Jien inħoss li għad għandna teachers tajbin ħafna - u għad baqa' minn dawk - però għad għandek ħafna oħrajn li jkunu mehdijin fis-syllabus tagħhom u ma jkollhomx iċ-ċans jew l-opportunità, u kultant lanqas in-know-how, ta' kif jaqbdu u jidentifikaw lil dawn it-tfal li jkollhom dan il-potenzjal moħbi jew inkella li jkunu f'ċerti kondizzjonjiet.

Jien kelli każ partikolari fejn omm kitbet lit-teacher bil-pulit - għamlet karta ġo envelope u bagħtitha mat-tifel - biex tgħidilha li t-tifel ma titolbux aktar flus għax ma tistax tagħtih.

Allura kellna naslu f'din l-estremità?

Meta jkun hemm ġenituri li ma jkunux qed jibagħtu lit-tifel, l-għalliema ma jistaqsux għaliex?

Din hija prudenza bażika.

Meta jkun hemm ċirkostanzi bħal dawn, m'hemmx għalfejn il-ġenitur jew l-omm jibagħtu note.

Jiġifieri jekk m'għandniex din is-sensittività fl-edukaturi tagħna, hemm bżonn li jkun hemm aktar koordinazzjoni mad-diviżjoni tal-edukazzjoni biex jiġbdulhom l-attenzjoni jew jagħtuhom it-training speċjalment issa li għandna riforma fil-qasam edukattiv.

Għalhekk jien naħseb li l-input jew l-involviment tagħkom ikun utli ħafna.

Mhux hekk biss imma għandu jkun hemm ukoll koordinazzjoni mal-Kummissarju għat-Tfal għax hawnhekk qed ninsistu anke fuq it-tfal.

Meta titkellem il-Kummissarju għat-Tfal ftit taċċenna għal dawn l-affarijiet.

Naħseb jekk ikun hemm iktar ħidma kumbinata bejnietkom it-tnejn… (Interruzzjonijiet) It-tfal huma tfal.

Kull min huwa involut mat-tfal irid il-ġid tat-tfal però kulħadd għandu l-lenti tiegħu.

Imbagħad jekk ikun hemm ħidma fejn inti ddur mat-tfal 360 degrees, il-ħidma se tkun effettiva aktar u ovvjament ikun mezz utli ħafna kif dawn it-tfal toħroġhom mit-trap kif iddiskrivejtulna tajjeb intom.

Il-konsumiżmu.

Sur President, tkellimna wkoll fuq dawk li mhux qed ilaħħqu mal-ħajja però nafu wkoll li għandek nies li ma jafux jixtru.

Għalhekk dawn ma jistgħux ilaħħqu mal-ħajja.

Naħseb li hemm bżonn ukoll li ndaħħlu l-idea li int trid titgħallem x'għandek bżonn.

Hawnhekk jidħlu wkoll kwestjonijiet ta' home management u immaniġġjar tal-finanzi.

Għalkemm nitkellmu fuq dawn l-affarijiet naħseb li ftit huma dawk li jgħallmuhom dawn l-affarijiet u huma inqas u inqas dawk li jridu jitgħallmuhom.

FR DR CARMEL TABONE: Nassigurak li l-aktar nies li jafu jixtru huma l-fqar għax is-sitwazzjoni tagħhom tgħallimhom.

JUSTYNE CARUANA: Bilfors, għax m'għandhomx għażla.

Meta jkollok dawn it-tip ta' skills se tevita milli tidħol f'ċerti problemi.

L-istess il-parenting skills.

Semmejna l-parent craft.

Dawn il-korsijiet tant huma medjokri li meta jien attendejt għalihom bdejt nistaqsi lili nnifsi x'qed nieħu minnhom.

Jien aktar kien jinteressani x'ħin se jkolli t-tarbija, kif din tikber u tiżviluppa, kif se nagħmel l-almu tiegħi biex f'dawn it-18-il xahar ngħinha tiżviluppa u kif se nqabbdilha dawk l-isparks bħala parent.

Naħseb li dan huwa aktar utli milli kif se mmur jien fil-labour room u kif se nġib ruħi hemmhekk.

Issa apparti minn hekk, l-Onor.

Naħseb li llum is-separazzjonijiet qed iġibu faqar ġdid kemm money wise u anke fejn jidħol housing.

FR DR CARMEL TABONE: Is-separazzjoni tista' tkun kawża ta' faqar.

JUSTYNE CARUANA: Ovvjament tista' tkun kawża ta' faqar għax filli jkollok family unit imbagħad tispiċċa bi tnejn.

(Interruzzjonijiet)

Aħna dejjem nitkellmu fuq Malta u nħallu lil Għawdex barra.

Aħna għandna fenomenu ġdid għawdex.

Dawk li jħossuhom falluti f'Malta jiddeċiedu li jmorru Għawdex ħalli jibdew ħajja ġdida.

Fil-fatt f'Marsalforn għandna areas sħaħ, toroq u blocks sħaħ - l-Onor.

Frederick Azzopardi jaf - ta' Maltin - bir-rispett kollu lejhom - li ġabu l-problemi soċjali magħhom.

Għalhekk qed nispiċċaw b'dawn il-ghettos tal-Maltin.

Per eżempju, fir-Rabat hemm ċerti areas, li taf x'se ssib.

Hemm min ma jibgħatx it-tfal jixtru minn dak it-tali ħanut għax ikun hemm xi erba' nisa jagħmlu ċerti affarijiet.

Apparti minn hekk issib ħafna minnhom li minn Malta ma kkwalifikawx għas-social services imbagħad jiġu Għawdex u jikkwalifikaw minħabba bdil ta' indirizz.

Dawn huma affarijiet li rridu nqisuhom ukoll.

Għalhekk meta jkun hemm dawn l-istudji dejjem nistaqsi jekk wasaltux saċ-Ċirkewwa għax aħna għandna l-problemi tagħna.

L-istess fil-każ taċ-Ċawla fejn hemm allokazzjoni ta' appartamenti ta' social cases li qegħdin ikkonċentrati kollha hemmhekk.

Hemm Fr Eddie, li llum qiegħed l-assistent ta' l-Isqof, li jmexxi ċ-ċentru Ragħaj it-Tajjeb.

L-Onor.

Frederick Azzopardi joqgħod ftit 'il bogħod u jista' jgħid iktar minni.

DR FR CARMEL TABONE: Konna għamilna proġett hemm u mar tajjeb.

JUSTYNE CARUANA: Għamel proġett imma wara ma nafx kemm snin, u wara li ma nafx kemm intilfu tfal, żgħażagħ u adulti, erġajna back to square one.

Tibda ħaġa, tkun sejra tajjeb u x'ħin tirranka tispiċċa...

THE CHAIRMAN: Tkun marbuta mal-personalità li qed tmexxih.

JUSTYNE CARUANA: L-istess bħall-kwestjoni ta' l-Università.

Jien ma rridx inkun politika, però fil-budget speech tas-sena l-oħra ssemmiet somma li kellha tiffinanzja proġett.

Jien erġajt qajjimt dan il-punt għax jekk dan l-ammont ta' flus kien se jiffinanzja xi ħaġa tajba, għaliex ma saritx jekk kienet għall-bżonn tal-familji tagħna?

Anke l-fatt li l-Kummissjoni Nazzjonali tal-Familja għadha kemm ġiet maħtura issa, għaliex kien hemm dak il-gap of time meta sadanittant ġraw affarijiet fil-pajjiż li setgħet titkellem dwarhom?

Naħseb il-Kummissjoni Nazzjonali tal-Familja kien ikollha vuċi importanti dwar l-effetti li se jħallu fuq il-familja tagħna t-tariffi li ġew imħabbra, speċjalment issa meta qed niddiskutu l-faqar u l-esklużjoni soċjali.

THE CHAIRMAN: Jien irrid inżid xi ħaġa oħra li semmejtha l-bieraħ filgħaxija - fl-ewwel okkażjoni li kelli ta' aġġornament - għax ma flaħtx nissapporti ma nitkellimx dwarha.

Jien u James Carabott morna nkellmu prinċipal ta' kulleġġ li qalilna, li skont direttiva li kien ħareġ id-Data Protection Commissioner, Head of School m'għandux jgħaddi informazzjoni fuq student lill-għalliem.

Allura dak li jkun jaf il-Head of School mingħand il-ġenituri dwar il-mezzi finanzjarji tagħhom ma jistax jgħaddih lill-għalliem.

Allura l-għalliem jispiċċa jew jirredikola jew iwaqqa' għaċ-ċajt lill-istudent għax ma jkunx jaf bis-sitwazzjoni familjari ta' l-istudent.

(Interruzzjonijiet) U ħafna drabi l-ġenituri ma jkunux jafu li l-għalliem ma jkunx jaf bis-sitwazzjoni tagħhom.

(Interruzzjonijiet)

Dan il-Head of School qalli biex nara kif nitkellem fuq din is-sitwazzjoni u waqt l-aġġornament għedt li d-Data Protection Commissioner il-ġdid irid jirrevedi - jara hu x'inhu l-aħjar - imma l-parir hu li jirrevedi din is-sitwazzjoni u jippermetti li tgħaddi informazzjoni minn professjonist għal professjonist ieħor..

(Interruzzjonijiet) Għax ħafna drabi l-familja tmur titkellem mal-headmaster u mhux mat-teacher jew inkella jkun jaf it-teacher u ma jkunx jaf il-headmaster jew inkella xi kultant it-teachers jitkellmu bejniethom u jgħidu lil dak li jkun biex imur jistaqsi fuqu.

Jien mort f'post - mhux il-Mosta imma x'imkien ieħor 'il bogħod - u rajt li din hija sitwazzjoni ta' hindrance għall-għalliema.

U dan li jżomm lura lit-tfal milli jgħidu lill-għalliema li ommhom ma tistax tixtrilhom il-blazer jew ma tistax tixtrilhom il-kotba.

U hemmhekk fejn jitkisser kollox.

Xi kultant m'għandniex għalliema li jkunu sensittivi biżżejjed u joqogħdu fuq l-ewwel daqqa t'għajn biss, u ma jippenetrawx iktar fir-realtà li jkollhom quddiemhom u jistaqsu għalfejn tifel ma ġabx il-kotba jew għaliex m'għandux computer.

Illum l-iskola fiha ħafna spejjeż iktar u iktar meta trid tixtri l-computer.

DR. CARMEL TABONE: Ma nistgħux nirrispondukom għal kollox.

Jien nixtieq naqbad fuq il-kwestjoni tal-kera.

Jien ġbidt l-attenzjoni tal-gvern - bħala soċjologu - li s-sistema tal-home ownership ma ħadmitx, għax fl-aħħar mill-aħħar dawk id-djar li aħna kellna l-iskop li jiġu owned minn min jabita fihom spiċċaw ukoll f'ħalq l-ispekulatur.

Għaliex?

Għax imbagħad l-ispekulatur jgħidlek li se jwaqqa' dak il-blokk u lilek jagħtik flat sabiħ.

Jiġifieri rridu noqogħdu attenti.

Imma xorta għandek raġun.

DR. CARMEL TABONE: Għalhekk qed ngħidlek.

Jiġifieri rridu noqogħdu attenti.

Allura x'qed ngħid jien?

Barra minn hekk jien ġbidt l-attenzjoni wkoll ta' min hu konċernat - tkellimt mas-Segretarju Parlamentari u mal-Ministru - li dik il-proprjetà li aljenat il-Knisja hija tal-poplu u trid tibqa' tiġi wżatha għall-poplu, jiġifieri trid tibqa' f'idejn il-poplu.

Allura huwa obbligu tal-gvern li ma jħallix l-ispekulaturi jeħduha f'idejhom dik il-proprjetà.

Allura jien xprunajt biex noqogħdu ferm attenti ħalli dan ma jsirx u, fl-opinjoni tiegħi, il-gvern m'għandux jibqa' jaljena proprjetà, għandu jżommha l-proprjetà għax inkella se jispiċċa ma jkollux proprjetà f'idejh.

U dan jiġifieri li l-poplu mhux se jkollu għad-dispożizzjoni tiegħu proprjetà.

Xi jrid isir?

U jien għamilt aċċenn ieħor - biex inkun brief għax ħsibt ħafna fuqha u ħdimt ħafna fuqha - li l-gvern għandu jagħti lill-poplu tagħna d-dritt li jkun jista' jikri b'kera li jaffordja.

Jiġifieri rridu nibdlu s-sistema ta' home ownership.

Irid ikollna djar f'idejna li jinkrew u hekk we beat the market.

Irid ikollna djar f'idejna li jinkrew b'kera li l-poplu tagħna jaffordja speċjalment fil-bidu tal-ħajja.

Il-ġenituri tagħna - kif semmejt inti - kollha hekk bdew, jikru żewġt ikmamar jew tlieta u mbagħad 'il quddiem jaraw.

Il-poplu tagħna m'għadux jista' jagħmilha din.

Jekk ukoll hemm min joqgħod m'ommu biex jieħu l-post t'ommu.

(Interruzzjonijiet) Il-gvern Malti għandu jkollu biżżejjed proprjetà mibnija li joffriha b'kera li n-nies jaffordjaw.

Fl-opinjoni tiegħi għandu raġun l-Onor.

Vassallo li ma' dan il-proċess tal-liġi tal-kera jeħtieġ ikun hemm ieħor parallel għax inkella se nfallu.

U parallel ieħor hu li l-gvern ikollu proprjetà biżżejjed biex jikri lil min irid jikri b'kera li jaffordja, inkella se nfallu.

Ħalli nieqaf hawn biex issa titkellem ftit Dr Angela.

DR ANGELA ABELA: Ħalli nikkwota minn intervista li għamel Fr Tabone lil omm dwar kif jonfqu l-flus u staqsiha jekk isservix il-paga.

Din qaltlu: "Eżatt ħi, jekk isservi.

Irrid inġebbidha, qegħdin f'sitwazzjoni li veru bl-eżatt, bil-karta, bil-lista x'se nsajjar din il-ġimgħa, x'għandi bżonn, u mmur nixtri dawk l-affarijiet, tista' tasal iktar fit-tarf minn daqshekk?"

Omm oħra qaltilna li billi għandha t-tifel jimirdilha - tinsewx li dawn ikollhom higher incidence of sickness - kif tiġi r-relief - għax din tieħu r-relief peress li separata - tagħmel iz-zlazi u tiffriżahom biex jekk it-tifel taqbdu xi allerġija u jkollha tixtrilu l-mediċini li ma jagħtuhomlhiex mill-poliklinika, għallinqas ikollha z-zlazi u jiekol l-għaġin għax inkella ma jservuhiex il-flus.

U ġieli ġġibilha xi ikla ommha.

Mela m'hawnx min jonfoq u jħarbat?

Jistgħu jkunu fqar dawn li jħarbtu, però jistgħu jkunu inqas fqar, ma jkunux minn dawk tas-60% below the median, ikunu jidhru fqar u jkollhom problemi ta' dħul għax jispiċċaw bid-dejn.

Mhux kull min għandu d-dejn bilfors huwa 60% below the median, allura nagħmlu lil kulħadd f'daqqa.

DR. CARMEL TABONE: Jistgħu jikkawżawh huma l-faqar tagħhom.

(Interruzzjonijiet)

JUSTYNE CARUANA: Meta mmur nixtri nisma' ommijiet li lit-tfal jgħidulhom: Minflok nixtru din iċ-ċikkulata ejja nixtru xi ħaġa ...

Jekk taqrawh dan il-ktieb issibuhom dawn il-quotes.

JUSTYNE CARUANA: Jixtru l-perżut bi slices u t-tuffieħ u t-tadam bil-waħda jew tnejn, jiġifieri ...

L-Onor.

Vassallo semma wkoll li ċ-Child Commissioner qalet li t-tfal li jgħaddu minn trawma ta' separazzjonijiet iweġġgħu l-iktar.

Aħna llum ġejna nagħmlu presentation fuq il-faqar.

Meta qed tippjana l-policy trid taħseb x'inhi l-viżjoni tiegħek, x'se tagħti prijorità.

Per eżempju, jista' jkollok xi ħadd fqir li hu wkoll għaddej minn separazzjoni.

Aħna sibna li psychological help fl-iskejjel m'hemmx.

Minkejja li sibna li tfal fqar għandhom iktar problemi psikoloġiċi minn tfal mhux fqar madanakollu dawk tal-control group iktar jeħduhom għand psychologists minn dawk li huma fqar.

Mela min għandu, jekk it-tfal jagħtsu jeħodhom għand it-tabib imma min m'għandux jiddobba b'li għandu.

Jiġifieri dawn li jgħaddu minn trawmi u jkunu fqar iktar u iktar se jbatu.

Aħna tkellimna maċ-Child Commissioner u anke tajtha kopja tal-istudju tagħna u naf li qabel ma ħadet il-kariga ta' Child Commissioner ħadmet bħala social worker mat-tfal fiċ-Children's Homes.

Infatti għandha proġett fuq hekk u jien qed immexxi dan ir-research project biex ikollha argumenti sostenibbli li tista' targumenta mal-politicians għaliex hija worth it.

Dawn it-tfal li jgħixu fiċ-Children's Homes huma mill-ifqar, jiġifieri l-faqar cuts across u naħseb li għandu jieħu prijorità.

Dwar min hu intelliġenti u min mhux.

Ir-riċerka internazzjonali stabbilita turina li minkejja li n-nies jgħaddu minn trawmi - il-faqar jista' jkun fenomenu ta' hardship - imma t-trawmi jistgħu jkunu ta' diversi naturi, abbuż sesswali jew swat.

Dan li ridt infisser b'resilience.

Int għedt li hawn min hu inteliġenti u mhux intelliġenti, imma jien mhux hekk għedt.

Issa nibgħathielkom il-paper.

(Interruzzjonijiet)

Meta marret in-nurse sabu li on average - ma qalux li l-bravi biss żviluppaw - l-IQ ta' kulħadd ogħla.

U l-isbaħ waħda hi li żammu l-IQ, jiġifieri they maintained it over time.

U tinsewx li hawn nies bravi li l-intelliġenza tagħhom ma jużawhiex b'mod pożittiv.

Per eżempju, anke din li jqarrqu, tinsewx li hawn ħafna sinjuri li jqarrqu.

(Interruzzjonijiet) Le, le, jien biex infakkarkom għax tiskanta, qatt ma ngħidu li n-nies bravi jqarrqu.

In-nies bravi jqarrqu.

Per eżempju, aħna għandna t-tendenza li ngħidu li t-tfal delinkwenti huma tfal imħarbtin, imma t-tfal tal-middle class li jagħmlu white collar robberies jagħmlu ħafna iktar serq serju.

Per eżempju, min imexxi d-droga jkunu nies b'IQ għoli u jkollhom connections u minn kollox.

Ħalli ngħid xi ħaġa fuq il-professjonisti.

Aħna intervistajna t-teachers għax nemmnu fl-edukazzjoni u sibna teachers li huma highly sensitive to children.

Per eżempju, impressjonani teacher li qalli li t-tfal li għandu dejjem jiġru barra bir-rota, jilagħbu barra u huma excluded u biex jinkludihom daħħalhom f'tournament maċ-church schools.

U xi ġralhom it-tfal?

Beda jinnota li t-tfal ta' l-iskejjel l-oħra kienu jafu lil xulxin mill-privat - tafu Malta kemm għandna business kbir bil-privat - u bdew jifirħu b'xulxin.

U t-tfal tiegħu, they felt lost u kważi kważi bdew jaqbdu mas-Sir u ma ridux imorru iżjed għax ħassew ruħhom socially excluded.

Sibna teachers sensittivi b'dan il-mod u sibna teachers li qalulna: Mela dak it-tifel fqir?

La huwa fqir kif jiġi f'church school?

Kellna min qalilna hekk.

Però ma nitfgħux kollox fuq it-teachers.

Il-professjonisti, fosthom nurses, tobba jew avukati, billi ġejjin mill-middle class environment għandhom tendenza li jaħsbu li huma jafu kollox u jkunu snobs fil-konfront tal-fqar għax forsi m'għandhomx flus biex jagħtuhom għall-private practice.

Kultant immur biex ninqeda f'poliklinika.

Tafu kemm nidħak għax naffordja nidħak, u x'nisma' dwar kif jittrattaw lin-nies.

Dan xogħol antropologu.

Mela jekk tmur l-isptar jgħidu: Ġejja Mary Borg, nafuha lil Mary Borg.

Allura jagħtuha trattament mod u jekk tmur mara oħra jittrattawha mod ieħor.

Din tiġri ħafna fost il-professjonisti u nħoss li għandhom ikunu iktar sensittivi lejn min hu batut.

Hawn professjonisti li mhumiex hekk.

Mhux kulħadd jagħmel hekk għax huwa ħażin meta nagħmlu sweeping statements, imma hawn ħafna hekk.

Nemmen li meta nħarrġu lill-professjonisti għandna nistiednu lil dawn in-nies ħalli jiġu jitkellmu ma' dawn il-professjonisti u jgħidulhom il-bżonnijiet tagħhom.

Jien mort il-polyclinic għax għamilt it-test tad-demm - it-tabib ma kienx jaf min jien - u meta staqsejtu jekk nistax nieħu r-riżultati qalli le għax dawn tekniċi ħafna.

Wara kellu telefonata u dam xi kwarta jitkellem ma' din il-mara dwar jekk it-toy jagħmlilhiex ħażin jew tajjeb, lili tani tliet minuti, qalli li m'għandi xejn u bagħatni 'l barra.

Jien naffordja nidħak, imma ta' warajja li kien raġel anzjan kien qed jaqbeż.

Jien għamiltlu s-sinjal li kien fuq it-telephone.

Imma dan it-tabib jaħseb fil-klijenti tiegħu.

Il-Marija, kemm dam jispjegalha!.

Forsi mhux qed inħallsuhom biżżejjed lil dawn it-tobba fil-polikliniċi.

(Interruzzjonijiet)

Però fl-opinjoni tiegħi m'aħniex nissensitizzaw biżżejjed lill-professjonisti għall-bżonnijiet ta' nies oħra.

U ibqgħu ċerti li dawn in-nies fqar anke bil-mod kif nagħtuhom id-daqqa t'għajn jindunaw jekk inħobbuhomx jew le, jekk nirrispettawhomx jew le, jekk naħsbux li għandhom dinjità tal-bniedem kif għandu kulħadd għax nagħtuhom daqqa t'għajn u ngħidulhom: Inti second class.

THE CHAIRMAN: Nirringrazzjakom.

Wasalna għall-konklużjoni ta' din il-laqgħa.

Però naċċertakom li se terġgħu tkunu mistiedna.

Kif qalet l-Onor.

Justyne Caruana, meta jkollna t-tekniċi mill-Ministeru għall-Edukazzjoni li se jkellmuna fuq ir-riforma edukattiva, se nistednukhom biex tkunu preżenti, kif ukoll se nġibu lill-Kummissarju għat-Tfal u dawk kollha li għandhom interess li jitkellmu fuq it-tfal, anke jekk huma NGOs.

Biex din il-laqgħa ma sservix biss bħala proċess ta' konsultazzjoni għall-Ministeru tal-Edukazzjoni imma jkollna proċess fejn anke intom bħala professjonisti fil-qasam tagħkom tkunu tistgħu tagħtu s-suġġerimenti.

Aħna rridu ngħinukom twasslu l-proposti li għandkom għax aħjar milli twassluhom intom ma nistgħux inwassluhom aħna għax ovvjament intom għandkom żgur sensittività lejn l-istess proposti li tixtiequ twasslu.

Nilqgħu l-proposta tiegħek li fi Frar - kif tgħidilna li kollox lest - tiġi tagħtina l-preżentazzjoni fuq il-familja Maltija li kont tajt fil-House of Commons.

Dawn l-affarijiet kollha jgħinuna.

Kulma għadna għamilna huma għaxar laqgħat imma kumbinazzjoni llum stess kellmuni nies li ma ppretendejtx li jafu ħafna fuq x'qegħdin nagħmlu hawnhekk, imma jafu, u huma konxji ta' x'laqgħat qed ikollna u kollha jitkellmu tajjeb dwar dan li qed isir.

Hemm Membri Parlamentari wkoll li qaluli li jixtiequ li qegħdin hawn magħna.

Jiġifieri ejja jkollna l-kuraġġ li dak li nemmnu fih inpoġġuh fil-prattika biex inbiddlu l-affarijiet għall-aħjar.

L-importanti li jkollna l-għajn kritika b'mod pożittiv u nikkomunikaw ma' sħabna kollha tekniċi u politiċi sabiex inġegħluhom jemmnu iktar f'dak li qegħdin niskopru aħna.

Dan il-kumitat huwa kumitat ta' riċerka politika u r-riżultat ta' din ir-riċerka mhux qiegħed għal naħa waħda tal-parlament imma għaż-żewġ naħat, allura meta jiġi espert jew tekniku l-informazzjoni li jagħti sejra għand kulħadd.

Illum kull min irid, jista' jisma' dan id-dibattitu billi jidħol fuq l-internet.

Anke student jista' jagħmel riċerka fuq x'qed isir hawnhekk, jiġifieri dak kollu li għedtu ma tistgħux treġġgħuh lura.

Grazzi.

Fid-9:25 pm id-diskussjoni fuq dan is-suġġett kienet interrota u l-Kumitat aġġorna għall-data li kellha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 10

L-Erbgħa, 10 ta' Diċembru, 2008

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.30 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Justyne Caruana, l-Onor Michael Farrugia u l-Onor Michael Gonzi.

Il-President tal-Kumitat qal it-talba.

Il-Minuti tal-Laqgħa Nr 9 li saret nhar l-Erbgħa 3 ta' Diċembru 2008 ġew konfermati.

Il-President tal-Kumitat irraporta li kien tkellem ma l-Ispeaker dwar il-korrispondenza mibgħuta miċ-Chairperson ta' ProġettImpenn, Dr Rita Borg Xuereb dwar il-Konferenza "Iż-Żwieġ: Quo Vadis?"

L-Onor Vassallo għamel ringrazzjament lil esperti li pparteċipaw fil-Kumitat mill-bidu tal-Leġislatura, kif ukoll lill-istaff tal-Parlament għal għajnuna li jagħtu lill-Membri.

L-Onor Vassallo fakkar ukoll fit-telfa li ġarrab il-Kumitat bil-mewt ta' l-Onor Dr Karl Chircop.

L-Onor Vassallo ċċirkola l-iStqarrijiet għall-Istampa tal-ħidma tal-Kumitat dwar l-Affarijiet Soċjali ta' din il-Leġislatura.

Ġie deċiz li qabel dawn l-iStqarrijiet jintbagħtu lid-Dipartiment ta' l-Informazzjoni, għandhom jiġu ċċirkolati lill-membri.

RiĊerka fuq il-Familja mill-Kummissjoni Nazzjonali Familja

L-Onor Edwin Vassallo, President tal-Kumitat stieden lil Dr Angela Abela, Senior Lecturer mid-Dipartiment tal-Psikoloġija u Fr Dr Carmel Tabone o.p., Senior Lecturer mid-Dipartiment tas-Soċjoloġija mill-Università ta' Malta biex jagħtu preżentazzjoi dwar il-Family Poverty and Social Exclusion, with a Special Emphasis on Children.

Wara kien hemm diskussjoni.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITAT PERMANENTI DWAR IL-PRIVILEĠĠI

LAQGĦA NRU.

It-Tlieta, 13 ta' Jannar, 2009

Il-Kumitat Permanenti dwar il-Privileġġi ltaqa' fil-Palazz, il-Belt, Valletta fis-6.45 pm.

PREŻENTI

Il-Viċi Prim Ministru u Ministru tal-Affarijiet Barranin, l-Onor Owen Bonnici, l-Onor Anġlu Farrugia, l-Onor Beppe Fenech Adami u l-Onor Francis Zammit Dimech.

Kienu preżenti wkoll il-Ministru għall-Infrastruttura, Trasport u Komunikazzjoni u l-Onor Alfred Sant.

Il-Minuti tal-laqgħa Numru 1 li saret fit-3 ta' Diċembru, 2008 kienu konfermati.

KAŻ TA' KSUR TA' PRIVILEĠĠ MILL-ONOR ALFRED SANT KONTRA L-MINISTRU GĦALL-INFRASTRUTTURA, TRASPORT U KOMUNIKAZZJONI - KONTINWAZZJONI

Mr Speaker ta ruling li kien mitlub jagħti fl-aħħar laqgħa wara li talab għal parir bil-miktub mill-Avukat Ġenerali dwar id-dritt ta' Membru tal-Kamra li jqanqal ksur ta' privileġġ fil-konfront ta' Membru ieħor, li jkollu assistenza legali waqt li l-Kumitat Permanenti dwar il-Privileġġi jeżamina l-każ.

Il-Ministru għall-Infrastruttura, Trasport u Komunikazzjoni kien assistit minn Dr Joseph Zammit Maempel waqt li l-Onor Alfred Sant kien assistit minn Dr Pawlu Lia.

Mr Speaker informa lill-kumitat li One News għamel talba biex jiffilmja għal ftit minuti s-seduta.

It-talba ma ġietx aċċettata.

Waqt id-diskussjoni, l-Onor Alfred Sant qiegħed fuq il-Mejda tal-Kumitat:-

Dokument 1 Korrispondenza li għaddiet permezz ta' email bejn l-Onor Alfred Sant u s-Sur Raphael Vassallo mill-Malta Today.

Il-Ministru għall-Infrastruttura, Trasport u Komunikazzjoni qiegħed fuq il-Mejda tal-Kumitat:-

Dokument 2 Ħarġa tal-Malta Today tal-1 ta' Ottubru 2008; u

Dokument 3 Ħarġa tal-Malta Today tat-12 ta' Ottubru 2008;

Fis-7.25 pm Mr Speaker talab permess tal-Kumitat biex il-Kumitat ikompli jinstema fil-magħluq.

Il-permess ingħata.

Il-Kumitat iltaqa' in camera mingħajr recording bejn is-7.25 pm u s-7.43 pm.

Il-Kumitat qabel li sakemm il-kumitat jerġa' jiltaqa' nhar l-Erbgħa, 28 ta' Jannar, jiltaqgħu ż-żewġ konsulenti legali biex jesploraw soluzzjoni aċċettabbli għaż-żewġ naħat.

Fit-7.45 p.m. il-Kumitat aġġorna għal nhar l-Erbgħa, 28 ta' Jannar 2009.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IL-PRIVILEĠĠI

AVVIŻ

Laqgħa Nru. 2

It-Tlieta, 13 ta' Jannar, 2009 fis-6.45 p.m.

Mr Speaker, l-Onor Louis Galea, President tal-Kumitat Permanenti dwar il-Privileġġi, javża li l-Kumitat ser jiltaqa' nhar it-Tlieta, 13 ta' Jannar 2009 fis-6.45 p.m. fil-Kamra tal-Kumitati fil-Palazz il-Belt b'din l-agenda:-

Deċiżjoni tas-Sedja dwar il-punt legali mqajjem fl-aħħar laqgħa tal-kumitat.

Konsiderazzjoni tal-każ ta' privileġġ imqajjem mill-Onor Alfred Sant fis-Seduta nru 42 tal-14 ta' Ottubru 2008 – Kontinwazzjoni.

13 ta' Jannar 2009 SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqħa Nru. 5

It-Tlieta, 13 ta' Jannar 2009 fit-8.00 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tlieta, 13 ta' Jannar 2009, fit-8.00 p.m. fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra.

Mozzjonijiet preżentati minn Membri individwalment.

Ombudsplan għas-sena 2009 (iffissar tal-laqgħa).

Ordni Permanenti Nru 13 – Kontinwazzjoni.

Affarijiet oħra.

13 ta' Jannar 2009 SKRIVAN TAL-KAMRA